
ACTA APOSTOLICAE SEDIS 


COMMENTARIUM OFFICIALE 


ACTA BENEDICTI PP. XV 


LITTERAE APOSTOLICAE 


AD GERMANIAE EPISCOPOS: PACE TANDEM SANCITA, OPPORTUNA MONITA PRO- 
FERT QUIBUS, CATHOLICAE ECCLESIAE OPERA, QUAMPRIMUM BELLI DAMNA 
RESARCIANTOR. 


BENEDICTUS PP. XV 


Venerabiles fratres, salutem et apostolicam benedictionem. — Diu- 
turni luctuosissimique belli tandem nationi vestrae finis illuxit; pace 
sancita, obsidio illa maritima tandem sublata est, quae tam multos, 
belli nullo modo participes, istic praesertim interemit. Quapropter, 
venerabiles fratres, Nos, qui, utriusque partis belligerantes paterno 
animo complexi, nihil reliqui fecimus quod vel ad tantum incendium 
extinguendum vel ad eius miserias minuendas pertineret, singulares 
Deo omnipotenti grates vobiscum universaque cum gente vestra persol- 
vimus. 

Iam hoe agitur apud vos, ut immensa belli damna quamprimum 
resarciantur: quam quidem ad rem, quoniam nihil tam valet quam 
Ecclesiae Catholicae opera, cui divina gratia accesserit, ideo has dare 
ad vos litteras constituimus. 

Primum, ne in Germania perturbationes publici ordinis erumpant, 
quae possunt eidem atque adeo ipsi Europae exitium afferre quod aliis 
nationibus dolemus imminere, omni ope nitendum est, ut quae ad victum 
necessaria sunt populo suppetant. Ob hanc causam vos, venerabiles 
fratres, parochis adhibitis ceterisque de clero, quibus maior est cum 
populo consuetudo, fidelibus, qui agros incolunt, instabitis ut, quantum 

parcendo possunt, tantumdem cibariorum urbanis fame laborantibus 
praebere ne recusent. Id omnino in hac summa necessitate temporis 
lex iubet caritatis; quae si omnes, vel inimicos, complectitur, eos vult 
peculiari modo a nobis diligi, quibuscum communis patriae vinculo 
coniungimur. Insuper confidimus fore ut quotquot sunt homines culta- 
rum nationum, maximeque catholici, isti populo, quem ad extrema reda- 
ctum scimus, opitulari maturent, non modo periculorum metlu, verum 
etiam eiusdem humanae familiae communione et christianae caritatis 
necessitudine adducti. Illud enim semper meminisse omnes debemus 
quod sanctus Ioannes Apostolus clamat: « Qui habuerit substantiam 
« huius mundi et viderit fratrem suum necessitatem habere et clauserit 
« viscera sua ab eo, quomodo caritas Dei manet in eo? Filioli mei, 
«non diligamus verbo neque lingua, sed opere et veritate » (Epist. J, 
Ill, 17-18). 

Deinde, venerabiles fratres, omnem sacri muneris auctoritatem 
unusquisque vestrum convertat oportet ad sananda ea, quae bellum 
nationi vestrae peperit aut exasperavit, vulnera animorum. In quo potis- 
simum labes abolenda erit odii cum adversus externos quibuscum dimi- 
catio fuit, tum inter cives quos partium studia dissocient; atque eius 
loco excitanda, quae a Iesu Christo est, fraterna caritas, cui nulli sunt 
fines populorum, nulla inter civium ordines certamina. Quod nuper in 
sacro Consistorio significavimus, illud ipsum hic iteramus votum, « ut 
« homines populique inter se vinculis denuo consocientur christianae 
« caritatis, quae si desit, omnis de pace conventio frustra erit ». 

Vos profecto, venerabiles fratres, ut pastores boni iidemque pacis 
caritatisque administri, omnem vestram diligentiam industriamque in 
hac causa adhibebitis, non cessantes communibus cum clero populoque 
vestro precibus propitium implorare Deum. Quod ad Nos attinet, vobis 
in hoc patriae vestrae summo discrimine non sane defuturi sumus; 
sponte enim paternus animus illuc fertur studiosior, ubi filiorum est 
necessitas maior, exemplo nimirum amantissimi hominum Redemptoris, 
qui, multitudine graviter laborante commotus, memorabilem illam edidit 
vocem: Misereor super turbam. Auspicem interea divinorum munerum 
ac testem peculiaris benevolentiae Nostrae, vobis, venerabiles fratres, 
et omnibus, qui curae vestrae sunt concrediti, apostolicam benedictio- 
nem peramanter impertimus. 

Datum Romae apud S. Petrum, die xv mensis iulii memx1x, Ponti- 
ficatus Nostri anno quinto. 


BENEDICTUS PP. XV 


oh 

EPISTOLAE 
L 


AD R. P. MAURUM PARODI, CONGREGATIONIS OLIVETANAE ABBATEM GENE- 
RALEM, DC ANNO EXACTO AB EBA RELIGIOSA FAMILIA CONDITA. 


Dilecte fili, salutem et apostolicam benedictionem. — Gratum Nobis 
accidit quod non ita pridem obsequentissimis litteris nuntiabas, vos 
proxime sacris sollemnibus esse celebraturos plenum annum sexcente- 
simum ex quo ista, quam moderaris, Congregatio Olivetensis condita 
est. Etenim per hanc laetabilis facti commemorationem natura continget 
ut vel solito attentius ipsi sancta legiferi Patris recolatis exempla, qui, 
cum, praesentissima divinae Matris ope, instituti sui fandamenta iecisset, 
idyue virtutum omnium laudibus nobilitasset, tandem una cum octo- 
ginta disciplinae suae alumnis caritatis victima mortem oppetiit. Habetis 
igitur hanc maxime, quam aemulemini, duplicem gloriam a maioribus 
traditam: insignem erga Beatissimam Virginem pietatem et singulare 
studium alienae salutis. Etenim haec omnium domina et regina virtutum, 
caritas, latissime patet, hodie praesertim cum, diuturno hoc bello, tam 
multa tamque magna usquequaque detrimenta odium attulit. Quot 
enim sunt vel dolores consolandi, vel egestates sublevandae, vel tuendae 
ac sustentandae orbitates! Ad haec, diffusis pravitatis erroribus pervul- 
gatisque corruptelarum illecebris, quanta vulgo maximarum rerum igno- 
ratio, quanta sempiternae salutis oblivio! Iam vero hic tamquam acervus 
omnis generis miseriarum ab ipsa christiana caritate aut medicinam 
aut saltem levationem aliquam exspectat; quod certo maxima ex parte 
eveniet si, bonis adnitentibus, multitudo ad christianae vitae profes- 
sionem actionemque revocetur. In hoc autem omnes quidem debent, 
quantum possunt, conferre, nam Deus mandavit unicuique de proximo 
suo: at multo magis ii debent qui ex instituto, ut vos, et domesticarum 
laudum memoria excitati, bene de proximo mereri consueverunt. Quare 
sumite animos, et, patrona Virgine Dei Matre, pro communi bono vel 
alacrius contendite. Suppleat Sodalium exiguitatem caritatis ardor: quae 
virtus cum mirifice valeat ad alliciendos animos, in spem ingredimur 
fore ut alios etiam vestrae adiungat Sodalitati. [ta haec saecularia 
sollemnia non modo vobis singulis, sed cunctae isti Congregationi profi- 
cient; id quod vehementer et optamus et a Deo precamur. Hanc ob 
causam itemque ad augendam rei sollemnitatem, libentes vobis damus 
ut, intra finem vertentis anni, cum apud vestra coenobia saeculare 

festum celebrabitis, quicumque coenobii aedem inviserint, plenariam 
indulgentiam, consuetis Ecclesiae conditionibus, semel lucrentur. Ac 
caelestium auspicem munerum praecipuaeque benevolentiae Nostrae 
testem, tibi, dilecte fili, et universae cui praesides religiosae familiae 
apostolicam benedictionem amantissime impertimus. 

Datum Romae apud sanctum Petrum, die xvil mensis iunii McMix, 
Pontificatus Nostri anno quinto. 


BENEDICTUS PP. XV 


II 


AD R. P. ANDREAM FERNANDEZ, E SOC. IESU, PRAESIDEM PONTIFICII INSTITUTI 
BIBLICI URBIS, DE DOMO, QUAE EIUSDEM INSTITUTI ACCESSIO SIT, HIERO- 
SOLYMIS APERIENDA. 


Dilecte fili, salutem et apostolicam benedictionem. — Pontificium, 
cui tu praesides, huius almae Urbis Institutum studiis Scripturae sacrae 
provehendis cordi Nobis esse probe nosti vel ex ea gratulantis animi 
significatione qua doctos labores vestros nuper ornavimus. Quamobrem 
existimare potes, quam libenter didicerimus ex tuis litteris, quod decessor 
Noster sanctae memoriae Pius X vobis mandatum dedisset, id vos, 
bello usque adhuc prohibitos, proxime effecturos esse aperienda Hiero- 
solymis domo divinorum Librorum cultoribus, quae quidem domus non 
sit veri nominis schola in qua omnes de re biblica tradantur discipli- 
nae, sed tamquam accessio quaedam sit et quasi complementum istius 
Instituti Romani, ibique peculiaria tantum habeantur magisteria, ut 
geographiae, archaeologiae, epigraphiae semiticae. Profecto qui ad Biblio- 
rum studia se totos contulerunt, cum hebraeam linguam graecamque per- 
ceperint, atque in exegetica, in historia biblica, in similibus rebus satis 
versati fuerint - id quod optime fit Romae, te praeside - iidem debent 
aliquamdiu in Palaestina commorari, ut ipso admonitu locorum, ubi 
tanta etiam nunc halat sacrae antiquitatis aura, perfectius quiddam in 
hoc genere attingant. Nos igitur magnopere vestrum laudamus consi- 
lium, eique ut successus prosperos Deus det, enixe precamur. Divinorum 
autem munerum auspicem Nostraeque benevolentiae paternae testem, 
tibi, dilecte fili, et omnibus Instituti istius doctoribus alumnisque apo- 
stolicam benedictionem amantissime impertimus. 

Datum Romae apud sanctum Petrum, die xxrx iunii, in festo Prin- 
cipum Apostolorum, Mcmxrx, Pontificatus Nostri anno quinto. 


BENEDICTUS PP. XV 

ACTA SS. CONGREGATIONUM 


SUPREMA SACRA CONGREGATIO S. OFFICII 


1 
DECRETUM 


DE PARTICIPATIONE CATHOLICORUM SOCIETATI « AD PROCURANDAM CHRISTIA- 
NITATIS UNITATEM >». 


In generali consessu Supremae Sacrae Congregationis Sancti Officii, 
habito feria IV, 2 iulii 1919, proposito dubio: « Utrum instructiones huius 
« eiusdem Supremae Sacrae Congregationis, latae die 16 septembris 1864, 
« circa participationem catholicorum cuidam societati Londini erectae 
«ad procurandam, ut aiebant, christianitatis unitatem, applicandae sint, 
« et a fidelibus servandae etiam quoad eorundem participationem con- 
« ventibus quibuscumque, comitiisque publicis vel privatis ab acatho- 
« licis indictis, qui finem sibi praestituunt unionem procurandi omnium 
« coetuum christianorum nomen sibi vindicantium »; Emi ac Rmi Dai 
Cardinales in rebus fidei et morum Inquisitores Generales responden- 
dum mandarunt: « Affirmative, et iterum evulgandas esse in ephemeride 
« officiali Sanctae Sedis supra memoratas litteras, una cum aliis ad 
« quosdam Puseistas anglicos datis, die 8 novembris 1865». 

SSmus D. N. D. Benedictus Div. Prov. Papa XV sequenti feria V, 
die 3 eiusdem mensis et anni, in solita audientia R. P. D. Adsessori S. O. 
impertita, relatam sibi Emorum Patrum resolutionem approbare et con- 
firmare dignatus est. Contrariis quibuscumque non obstantibus. 

Datum Romae, ex aedibus S. Officii, die 4 iulii 1919. 


Aloisius Castellano, Supremae S. C. S. Off. Notarius. 


~ 

I 
SUPREMAE 8. ROMANAE ET UNIVERSALIS INQUISITIONIS 


EPISTOLA AD OMNES ANGLIAE EPISCOPOS 


Apostolicae Sedi nuntiatum est, catholicos nonnullos et ecclesiasticos 
quoque viros Societati ad procurandam, uti aiunt, Christianitatis wnitatem, 
Londini anno 1857 erectae, nomen dedisse, et iam plures evulgatos esse ephe- 
meridum articulos, qui catholicorum huic Societati plaudentium nomine inscri- 
buntur, vel ab ecclesiasticis viris eamdem Societatem commendantibus exarati 
perhibentur. Et sane quaenam sit- huius Societatis indoles vel quo ea spectet, 
nedum ex articulis ephemeridis cui titulus The union review, sed ex ipso folio 
quo socii invitantur et adscribuntur, facile intelligitur. A protestantibus quippe 
efformata et directa eo excitata est spiritu, quem expresse profitetur, tres videli- 
cet christianas communiones romano-catholicam, graeco-schismaticam et angli- 
canam, quamvis invicem separatas ac divisas, aequo tamen iure catholicum 
nomen sibi vindicare. Aditus igitur in illam patet omnibus ubique locorum 
degentibus tum catholicis, tum graeco-schismaticis, tum anglicanis, ea tamen 
lege ut nemini liceat de variis doctrinae capitibus in quibus dissentiunt quae- 
stionem movere, et singulis fas sit propriae religiosae confessionis placita 
tranquillo animo sectari. Sociis vero omnibus preces ipsa recitandas, et sacer- 
dotibus Sacrificia celebranda indicit iuxta suam intentionem: ut nempe tres 
memoratae christianae communiones, utpote quae, prout supponitur, Ecclesiam 
catholicam omnes simul iam constituunt, ad unum corpus efformandum tan- 
dem aliquando coeant. 

Suprema S. O. Congregatio, ad cuius examen hoc negotium de more dela- 
tum est, re mature perpensa, necessarium iudicavit sedulam ponendam esse 
operam, ut edoceantur fideles ne haereticorum ductu hance cum iisdem haere- 
ticis et schismaticis societatem ineant. Non dubitant profecto Emi Patres Car- 
dinales una mecum praepositi Sacrae Inquisitioni, quin istius regionis Episcopi 
pro ea, qua eminent, caritate et doctrina omnem iam adhibeant diligentiam 
ad vitia demonstranda, quibus ista Societas scatet, et ad propulsanda quae 
secum affert pericula: nihilominus muneri suo deesse viderentur, si pastora- 
lem eorumdem Episcoporum zelum in re adeo gravi vehementius non inflam- 
marent: eo enim periculosior est haec novitas, quo ad speciem pia et de chri- 
stianae Societatis unitate admodum sollicita videtur. 

Fundamentum cui ipsa innititur huiusmodi est quod divinam Ecclesiae 
constitutionem susque deque vertit. Tota enim in eo est, ut supponat veram 
lesu Christi Ecclesiam constare partim ex romana Ecclesia per universum 
‘orbem diffusa et propagata, partim vero ex schismate photiano et ex angli- 
eana haeresi, quibus aeque ac Ecclesiae romanae unus sit Dominus, una fides 
et unum baptisma. Ad removendas vero dissensiones, quibus hae tres chri- 


Suprema S. Congregatio S. Officti 311 


stianae communiones cum gravi scandalo et cum veritatis et caritatis dispendio 
divexantur, preces et sacrificia indicit, ut a Deo gratia unitatis impetretur. 
Nihil certe viro catholico potius esse debet, quam ut inter Christianos schi- 
smata et dissensiones a radice evellantur, et Christiani omnes sint solliciti 
servare unitatem spiritus in vinculo pacis (Ephes., IV, 3). Quapropter Ecclesia 
Catholica preces Deo O. M. fundit et Christifideles ad orandum excitat, ut ad 
veram fidem convertantur et in gratiam cum Sancta Romana Ecclesia, extra 
quam non est salus, eiuratis erroribus, restituantur quicumque omnes ab 
eadem Ecclesia recesserunt: imo ut omnes homines ad agnitionem veritatis, 
Deo bene iuvante, perveniant. At quod Christifideles et ecclesiastici viri, hae- 
reticorum ductu et, quod peius est, iuxta intentionem haeresi quam maxime 
pollutam et infectam, pro christiana unitate orent, tolerari nullo modo potest. 
Vera [esu Christi Ecclesia quadruplici nota, quam in symbolo credendam asse- 
rimus, auctoritate divina constituitur et dignoscitur; et quaelibet ex hisce notis 
ita cum aliis cohaeret ut ab iis nequeat seiungi; hinc fit, ut quae vere est et 
dicitur catholica, unitatis simul, sanctitatis et Apostolicae successionis prae- 
rogativa debeat effulgere. Ecclesia igitur catholica una est unitate conspicua 
perfectaque orbis terrae et omnium gentium, ea profecto unitate, cuius prin- 
cipium, radix et origo indefectibilis est beati Petri Apostolorum Principis 
eiusque in Cathedra romana Successorum suprema auctoritas et potior prin- 
cipalitas. Nec alia est Ecclesia catholica nisi quae, super unum Petrum aedi- 
ficata, in unum connexum corpus atque compactum unitate fidei et. caritatis 
assurgit: quod beatus Cyprianus, in Epist. 45, sincere professus est, dum Cor- 
nelium Papam in hune modum alloquebatur: ut Te collegae nostri et commu- 
nionem tuam idest Catholicae Ecclesiae unitatem pariter et caritatem proba- 
rent firmiter ac tenerent. Et idipsum quoque Hormisdas Pontifex ab Episcopis 
acacianum schisma eiurantibus assertum voluit in formula totius christianae 
antiquitatis suffragio comprobata, ubi sequestrati a communione Ecclesiae 
catholicae ii dicuntur, qui sunt non consentientes in omnibus Sedi Apostolicae. 
Et tantum abest quin communiones a Romana Sede separatae iure suo catho- 
licae nominari et haberi possint, ut potius ex hac ipsa separatione et discordia 
dignoscatur quaenam societates et quinam christiani nec veram fidem teneant 
nec veram Christi doctrinam: quemadmodum iam inde a secundo Ecclesiae 
saeculo luculentissime demonstrabat S. Irenaeus, lib. 111, Contra haeres., c. III. 
Caveant igitur summo studio Christifideles ne hisce societatibus coniungantur, 
quibus salva fidei integritate nequeunt adhaerere; et audiant sanctum Augu- 
stinum docentem, nec veritatem nec pietatem esse posse ubi christiana unitas 
et Sancti Spiritus caritas deest. 

Praeterea inde quoque a londinensi Societate fideles abhorrere summopere 
debent, quod conspirantes in eam et indifferentismo favent et scandalum inge- 
runt. Societas illa, vel sallem. eiusdem conditores et rectores, profitentur pho- 
tianismum et anglicanismum duas esse eiusdem verae christianee religionis 
formas, in quibus aeque ac in Ecclesia catholica Deo placere datum sit: et 

dissensionibus utique christianas huiusmodi communiones invicem urgeri, sed 
citra fidei violationem, propterea quia una eademque manet earumdem fides. 
Haec tamen est summa pestilentissimae indifferentiae in negotio religionis, 
quae hac potissimum aetate in maximam serpit animarum perniciem. Quare 
non est cur demonstretur catholicos huic Societati adhaerentes spiritualis 
ruinae catholicis iuxta atque acatholicis occasionem praebere, praesertim quum 
ex vana expectatione ut tres memoratae communiones integrae et in sua quae- 
que persuasione persistentes simul in unum coeant, Societas illa acatholico- 
rum conversiones ad fidem aversetur et per ephemerides a se evulgatas impe- 
dire conetur. 

Maxima igitur sollicitudine curandum est, ne catholici, vel specie pietatis 
vel mala sententia decepti, Societati, de qua hic habitus est sermo, aliisque 
similibus adscribantur vel quoquomodo foveant, et ne, fallaci novae christia- 
nae unilatis desiderio abrepti, ab ea desciscant unitate perfecta, quae mirabili 
munere gratiae Dei in Petri soliditate consistit. 


Romae, hac die 16 septembris 1864. 
C. Carp. PATRIzI. 


Il 


AD QUOSDAM PUSEISTAS ANGLICOS 


Honorabiles et dilectissimi Domini, 


Quod vos, litteris ad me datis, corde sincero et voce non ficta, hoc tantum 
optare profiteamini, ut secundum Domini Nostri Iesu Christi verba unum 
ovile fiat et unus pastor, id spem affert huic Sacrae Congregationi iucundis- 
simam, vos tandem, divina eiusdem lIesu Christi gratia, ad veram unitatem 
esse perventuros. Cavendum tamen vobis est, ne ipsam quaerentes deflectatis 
a via. Id porro Sacra Congregatio vobis contigisse vehementer dolet existi- 
mantibus, ad veram Iesu Christi Ecclesiam pertinere, tamquam partes, chri- 
stianos illos coetus, qui sacerdotii et catholici nominis haereditatem habere se 
iactant, licet sint ab Apostolica Petri sede divisi ac separati. Qua opinione 
nibil est, quod magis a genuina catholicae Ecclesiae notione abhorreat. Catho- 
lica enim Ecclesia, ut in meis ad Episcopos Angliae litteris monetur, ea est 
quae, super unum Petrum aedificata, in unum connexum corpus atque com- 
pactum unitate fidei et caritatis assurgit.' Equidem hance fidei et caritatis seu 
communionis unitatem, ex irreformabili Christi institutione, non modo prae- 
cipuam esse ac fundamentalem verae Ecclesiae proprietatem, sed certissimam 
quoque semperque visibilem notam, qua ipsa Ecclesia ab omnibus sectis tuto 
ac facile distinguatur, evidentissime vobis, si rem sedulo inspicere pacatoque 


1S. AmBros., De offic. ministr., lib. III, c. n. 19. 

animo considerare volueritis, demonstrabunt tum Sacrarum Scripturarum 
diserta testimonia insignesque metaphorae, parabolae et imagines, quibus deli- 
neatur ac veluti repraesentatur Ecclesia, tum praeclarissima sanctorum Patrum 
antiquissimarumque synodorum documenta, tum constans agendi ratio, quam 
Ecclesia, a suis usque primordiis sequi consuevit adversus cuiusque generis 
haereticos et schismaticos, tametsi ex iis complures sacerdotii et catholici 
nominis haereditatem sibi arrogarent. Quemadmodum igitur Ecclesia Christi 
propter summam, quam per omnes gentes et in omne tempus diffusa firmis- 
sime retinet, fidei communionisque unitatem catholica est et dicitur, ita pro- 
pter unitatem eamdem sancta et apostolica. praedicatur; et quemadmodum 
absque tali unitate desineret, et iure et facto, esse catholica, ita sanctitatis etiam 
et apostolicae successionis insignibus continuo privaretur. 

At Christi Ecclesia suam unitatem nunquam amisit, nunquam ne brevis- 
simo quidem temporis intervallo amittet; quippe quae perenniler, iuxta divina 
oracula, duratura sit. Quomodo vero Ecclesia perenniter duratura credatur, 
si in essentialem eius statum aetas aetati succedens, non secus atque fit in 
mundanarum rerum mutabilitate, novam induceret speciem et formam, et ipsa 
adeo Ecclesia ab illa fidei et communionis unitate desciscere aliquando posset, 
qua et a Iesu Christo fundata est et ab Apostolis deinde propagata? Ideo enim, 
ait S. Ambrosius, regnum Ecclesiae manebit in aeternum, quia individua fides, 
corpus est unum. * Quod si Ecclesia Christi indefectibilis prorsus est, sponte 
sequitur, eam infallibilem quoque dici et credi debere in evangelica doctrina 
tradenda; quam infallibilitatis praerogativam Christum Dominum Ecclesiae 
suae, cuius ipse est caput, sponsus et lapis angularis, mirabili munere 
contulisse, inconcussum est catholicae fidei dogma. Et profecto quis sanus 
sibi persuadeat, errorem subesse posse publico ac solemni Ecclesiae magisterio, 
quod Christus eo consilio instituit, ut iam non simus parvuli fluctuantes et 
circumferamur omni vento doctrinae in nequitia hominum, in astutia ad cir- 
cumventionem erroris;* quod sui praesentia nunquam deserendum, atque a 
Spiritu Sancto de omni veritate edocendum pollicitus est; a quo voluit uni- 
versas gentes ad obedientiam fidei vocari, et rerum credendarum agendarum- 
que doctrinam ita accipere, ut qui Apostolis legitimisque eorum successoribus 
praedicantibus non credidisset, condemnaretur; cui munus auctoritatemque 
attribuit sanorum verborum formae praescribendae, in qua omnes docibiles 
Dei convenirent? Hine Paulus Ecclesiam appellat columnam et firmamentum 
veritatis. * Sed quo pacto Ecclesia esset firmamentum veritatis, nisi tuto ab 
ea veritas peteretur? Sanctissimi quoque Patres una voce loquuntur ac prae- 
dicant, in unitate Ecclesiae unitatem fidei ac doctrinae Christi sic defixam 
esse ut una disiungi ab alia non valeat; quo spectat aurea illa s. Cypriani 


1 In Lue., lib. VII, n. 91. 
2 Ephes., IV, 14. 
3 | Timoth., 11, 15. 

sententia, Ecclesiam esse unitatis ac veritatis domicilium. ' Neque catholica 
Ecclesia dubitavit unquam de hac praerogativa sibi promissa et per iugem 
Christi praesentiam Sanctique Spiritus afflatum communicata, quoties subortas 
fidei controversias dirimere, sacrarum Scripturarum sensum interpretari, erro- 
resque commisso revelationis deposito adversos profligare aggressa est; suas 
enim dogmaticas definitiones edidit semper ac proposuit tamquam certam et 
immutabilem fidei regulam ; quibus, ut fidei regulae, intimum quisque assen- 
sum sine ulla dubitatione, suspicione, haesitatione praestare deberet; qui vero 
iisdem definitionibus contumaciter obsisterent, hoc ipso circa fidem saluti con- 
sequendae necessaria:n naufragavisse nec amplius ad Christi ovile pertinere 
censerentur. Atque haec magis magisque absurditatem produnt illius com- 
menti de catholica Ecclesia ex tribus communionibus coalescente, cuius com- 
menti fautores infallibilitatem Ecclesiae necessario inficiari coguntur. 

Iam non minus certum atque exploratum est, Christum Iesum, ut fidei 
communionisque unitas in Ecclesia gigneretur ac perpetuo servaretur, utque 
capite constituto schismatis tolleretur occasio, * beatissimum Petrum prae ce- 
teris Apostolis, tamquam illorum principem et eiusdem unitatis centrum et 
vinculum conspicuum, singulari providentia elegisse; super quem Ecclesiam 
suam aedificavit, et cui totius gregis pascendi, fratres confirmandi, totoque 
orbe ligandi ac solvendi summam curam auctoritatemque contulit in succes- 
sores omni aevo prorogandam. Catholicum dogma hoc est, quod ore Christi 
acceptum, perenni Patrum praedicatione traditum ac defensum Ecclesia uni- 
versa omni aetate sanctissime retinuit, saepiusque adversus novatorum errores 
Summorum Pontificum Conciliorumque decretis confirmavit. Quare catholica 
Ecclesia illa solum semper credita est, quae fide et communione cum Sede 
romanorum Pontificum Petri successorum cohaeret, quam propterea Sedem 
s. Cyprianus nuncupat catholicae Ecclesiae radicem et matricem ;* quam unam 
Patres et Concilia per antonomasticam appellationem Apostolicae Sedis nomine 
designant; e qua sacerdotalis unitas exorta est *‘ et in omnes venerandae 
communionis iura dimanant;°* in qua Petrus iugiter vivit et praesidet et prae- 
stat quaerentibus fidei veritatem. ° Certe s. Auguslinus, ut schismatis convi- 
ctos Donatistas ad radicem et vitem, unde discesserant, revocaret, argumento 
ulitur ab antiquioribus Patribus frequentato: « Venite, fratres, si vultis ut inse- 
«ramini in vite. Dolor est, cum vos videmus praecisos ita iacere. Numerate 
« sacerdotes vel ab ipsa Petri Sede, et in ordine illo patrum, quis cui successit, 


' Epist. VIII, ad Corn., ap. Constant, n. 1. 

S. Hieronym., Lib. I adv. Iovin., n. 26. 

* Epist. IV ad Cornelium, ap. Constant, n. 3. 

* S. Cypr., Epist. XI1 ad Corn., ap. Constant, n. 14. 

5 Epistola Concilii aquileiensis ad Gratianum imperatorem, anni 381, inter Epi- 
stolas S. AMBROSII. 

*S. Perrus Crysou., Epist. ad Hutich., Act. III concilii ephes., ap. Harduin, I, 1478. 

« videte. Ipsa est petra, quam non vincunt superbae inferorum portae ».’ Quo 
uno satis ostendit, in catholica Ecclesia eum non esse qui non inhaereat illi 
Petrae, in qua fundamentum positum est unitatis catholicae. Neque aliter sensit 
s. Hieronymus, cui profanus erat quisquis non Cathedrae Petri et Pontifici in ea 
sedenti communione consociaretur: « Nullum primum - sic ille ad Damasum - 
« nisi Christum sequens, beatitudini tuae, idest cathedrae Petri communione 
« consocior; super illam petram aedificatam esse Ecclesiam scio. Quicumque 
« extra hanc domum agnum comederit, profanus est. Si quis in Noé arca non 
« fuerit, peribit regnante diluvio. Quicumque tecum non colligit, spargit, hoc 
« est, qui Christi non est, antichristi est ».* Neque aliter s. Optatus Milevitanus, 
qui singularem illam cathedram celebrat, omnibus notam, Romae constitu- 
tam, in qua unitas ab omnibus ita servari debet, ut schismaticus et haereticus 
sit, qui contra illam singularem cathedram aliam collocet.* Et merito qui- 
dem; in Romanorum enim Pontificum ordinatione et successione, uti denun- 
ciat aperte omnibus s. Irenaeus, ea quae est ab Apostolis in Ecclesia traditio 
et veritatis praeconatio pervenit usque ad nos; et est plenissima haec ostensio, 
unam et eamdem vivificatricem fidem esse quae in Ecclesia ab Apostolis usque 
nunc sit conservata et tradita in veritate. ‘ : 

{taque si proprium est ac perpetuum verae Christi Ecclesiae insigne, ut 
summa fidei caritatisque socialis unitate contineatur, efflorescat ac veluti civitas 
supra montem posita omnibus hominibus omni tempore patefiat; et si, alia 
ex parte, eiusdem unitatis originem, centrum ac vinculum Christus esse voluit 
Apostolicam Petri Sedem, consequens fit, coetus prorsus omnes ab externa 
visibilique communione et oboedientia Romani Pontificis separatos, esse non 
posse Ecclesiam Christi, neque ad Ecclesiam Christi quomodolibet pertinere, 
ad illam scilicet Ecclesiam, quae in symbolo post Trinitatis commendationem 
credenda proponitur Ecclesia sancta, Ecclesia una, Ecclesia vera, Ecclesia catho- 
lica; ° quae catholica nominatur non solum a suis, verum etiam ab omnibus 
inimicis, * sieque ipsum catholicae nomen sola obtinuit, ut cum omnes hae- 
retici se catholicos dici velint, quaerenti tamen peregrino alicui, ubi ad catho- 
licam conveniatur, nullus haereticorum vel basilicam suam vel domum audeat 
ostendere;’ per quam Christus veluti per corpus sibi penitissime coniunctum 
beneficia redemptionis impertit, et a qua quisque fuerit separatus, quantum- 
libet laudabiliter se vivere existimet, hoc solo scelere quod a Christi unitate 
disiunctus est, non habebit vitam, sed ira Dei manet super eum;* eiusmodi 


1 Psalm. in part. Donati. 

® Epist. 14., al 57, ad Damas., n. 2- 

5 De schism. Donatist., lib, II, n. 2. 

* Lib. ITI, contra haeres., cap. Ul, n. 3, ex vet. interpr. 
5 §. Aua., De Symb. ad catech., cap. VI. 

® Id., De vera Relig., cap. VII. 

7 Id., Contr. epist. fundam., cap. IV, n. 5. 

® Id. Ep. 141, al. 152, n. 5. 

proinde coetibus catholicum nomen tum iure minime competere, tum facto 
attribui nullatenus posse citra manifestam haeresim. Inde autem perspicietis, 
honorabiles ac dilectissimi Domini, quare sacra haec Congregatio tanta solli- 
citudine caverit, ne Christifideles societati a vobis recens institutae ad pro- 
movendam, ut dicitis, christianitatis unitatem cooptari paterentur aut quo- 
quomodo faverent. Perspicietis eliam in irritum necessario cadere quaamcumque 
conciliandae concordiae molitionem, nisi ad ea principia exigatur, quibus 
Ecclesia et ab initio est a Christo stabilita et deinceps omni consequenti aetate 
per Apostolos eorumque successores una eademque in universum orbem pro- 
pagata; quaeque in celeberrima Hormisdae formula, quam certum est a tola 
catholica Ecclesia comprobatam esse, dilucide exponuntur. Perspicietis deni- 
que, oecumenicam illam, quam memoratis, intercommunionem ante schisma 
Photianum, ideo viguisse quia orientales ecclesiae nondum a debito Aposto- 
licae Cathedrae obsequio desciverant; neque ad optatissimam hanc intercom- 
munionem restaurandam satis esse, simultates et odia in Romanam Ecclesiam 
deponere, sed omnino, ex praecepto et instituto Christi, oportere Romanae 
Ecclesiae fidem et communionem amplecti; quandoquidem, ut ait venerabilis 
Beda, splendidissimum vestrae gentis ornamentum: « Quicumque ab unitate 
« fidei vel societate illius (beati Petri) quolibet modo semetipsos segregant, tales 
« nec vinculis peccatorum absolvi nec ianuam possint regni caelestis ingredi ».' 

Atque utinam, honorabiles et dilectissimi Domini, quoniam Ecclesia catho- 
lica wna esse nec scindi nec dividi posse monstrata est,* non amplius dubi- 
tetis, vos eiusdem Ecclesiae condere gremio, quae usque ad confessionem generis 
humani ab apostolica Sede per successiones episcoporum, frustra haereticis 
circumlatrantibus, culmen auctoritatis obtinuit. * Utinam quod in vobis per 
inditam benevolentiam erga hanc Ecclesiam Spiritus Sanctus coepit, ipse com- 
plere et perficere sine mora dignetur. Id vobis una cum hac sacra Congrega- 
tione toto ominatur animo et a Deo misericordiarum et luminum Patre erfixe 
adprecatur sanctissimus Dominus Noster Pius Papa [X, ut vos tandem omnes, 
ab exhaeredata praecisione fugientes, in haereditatem Christi, in veram catholi- 
cam Ecclesiam, ad quam certe spectarunt maiores vestri ante lugendam sae- 
culi sextidecimi separationem, accipere feliciter mereamini radicem caritatis 
in vinculo pacis et in societate unitatis.‘ Valete. 


Romae, hac die 8 novembris 1865. 
C. Carp. Patrizi. 


' Hom. in natale ss. Petri et Pauli. 

? S. Cypr., Ep. VIII ad Corn., apud Constant., n. 2. 
3%. Aua., De util. credendi, c. XVII, n. 35. 

‘ Id., Ep. 61, al. 223, n. 2; Ep. 69, al. 238, n. 1. 

I] 
DUBIUM 


DE THEOSOPHISMO 


Feria IV die 16 iulii 1919 


In plenario conventu habito ab Emis ac Rhis Dominis Cardinali- 
bus in rebus fidei et morum Inquisitoribus Generalibus, proposito dubio: 
« An doctrinae, quas hodie theosophicas dicunt, componi possint cum 
« doctrina catholica; ideoque an liceat nomen dare societatibus theo- 
« sophicis, earum conventibus interesse, ipsarumque libros, epheme- . 
«rides, diaria, scripta legere » 

lidem Emi ac Rmi Domini, praehabito DD. Consultorum voto, 
respondendum decreverunt: Negative in omnibus. 

Et feria V die 17 eiusdem mensis, Ssmus D. N. D. Benedictus 
Div. Prov. PP. XV, in solita audientia R. P. D. Assessori S. O. impertita, 
relatam sibi Emorum Patrum resolutionem approbavit et publicari 
mandavit. 

Datum Romae, ex aedibus S. Officii, die 18 iulii 1919. 


A. Castellano, Supremae S. C. S. Off. Notarius. 


SACRA CONGREGATIO CONSISTORIALIS 


NOMINATIO 


4 iulii 1919. — Attentis valetudinis conditionibus Rmhi Episcopi 
Mimatensis, Ssthus D. N. Benedictus Pp. XV, decreto S. Congregationis 
Consistorialis, deputavit R. P. D. Petrum Verdier, episcopum titularem 
Titopolitanum et auxiliarem Episcopi Ruthenensis, in Administratorem 
Apostolicum dioecesis Mimatensis. 


| 
| 
| 
| 

SACRA CONGREGATIO CONCILII 


ROMANA er ALIARUM 


DE CONCURSU IN PAROCHORUM TRANSLATIONE 


21 sunii 1919 


Factr species. - In noviter dato Codice Iuris Canonici, lib. III, 
tit. XXTX, can. 2162 ss., praescribitur modus procedendi in parochorum 
translatione, unaque fit distinctio inter parochos inamovibiles, quos 
invitos Ordinarius transferre nequit, et amovibiles, qui etiam inviti, ser- 
vatis normis iure praescriptis, transferri possunt. Nulla tamen occurrit ibi 
mentio concursus seu examinis peragendi aut omittendi in adipiscendo 
regimine novae paroeciae, quam provisionis formam idem Codex in genere 
agnoscit et, ubi in usu est, praeservat vi can. 459, § 4. Hinc quamdam 
ambiguitatem et incertitudinem in exsequendis normis can. 2162 ss. 
Ordinarii, praesertim Italiae, experti sunt, prout ostendunt petitiones 
a nonnullis ex eis, etiam post diem sacrae Pentecostes anni 1918, ad 
H.S.C. datae, ut facultas illis fieret dispensandi cum parochis, vi can. 2162 
transferendis, super lege concursus. Quibus petitionibus antequam fieret 
satis, visum est Emhis Patribus subiicere generale dubium: An requiratur 
concursus vel saltem examen in parochorum translatione de qua in can. 2162 
et seq. Codicis Iuris Canonici. 


Animapversiones ad rem hae adhibebantur. Praemittitur nullum 
fieri locum dubio, quoad regiones in quibus concursus paroeciales sunt 
generales, i. e. fiunt ul generatim constet de idonzitate concurrentium ad 
regimen paroeciale absolute consideratum, de qua forma cfr. praesertim 
recentem causam Mediolanen., Concursuum paroecialium, 17 dec. 1904. 
In comperto eniin est in hisce concursibus approbatos, idoneos renun- 
ciari ad quamcumque paroeciam, et ideo nihil obstare quominus absque 
novo concursu ab una ad aliam transferantur. Difficultas e contrario 
apparet in paroeciis provisis per concursus speciales, ubi idoneitas oppo- 
sitorum iudicatur iuxta Conc. Trid., sess. XXIV, c. 18, de ref., non 
quoad ministerium paroeciale generatim, sed definite quoad « vacantem 
paroeciam » ibi: « renuncientur quotquot idonei iudicati fuerint aetate, 
« moribus, doctrina, prudentia et aliis rebus ad vacantem ecclesiam guber- 

«nandam opportunis ». Quorum verborum sensus late exponitur in 
disceptatione causae Brixien. et aliar., 27 ian. 1912 [Acta Ap. Sedis, IV, 
p. 296 ss.]. Nam in hoc casu, et praecise ob praefatam rationem, quod 
nempe idoneitas decernitur tantummodo respectu vacantis paroeciae cui 
per concursum providetur, concludunt communiter scriptores, vetitum 
esse iam parochos sine concursu ad aliam paroeciam optandam, absque 
licentia S. Sedis, admittere (cfr. Garcia, De benef., p. IX, c. 2, n. 208 ss., 
Barbosa, De off. et pot. parochi, p. III, all. 60, n. 91; Fagnan., in tit. Ne 
sede vacante, cap. Illa, n. 18 ss., et alia in cit. Mediolanen., 17 decem- 
bris 1904). 

Quum itaque hoc vetitum indubitanter constet esse elementum 
quoddam seu certum disciplinae concursus specialis iuxta ius ante Codi- 
cem vigens, quumque in Codice haec disciplina explicitis verbis can. 459, 
§ 4, reservetur integra, « donec Sedes Apostolica aliud decreverit » 
idem vetitum videtur quoque perseverare post datum Codicem; seu, 
saltem, non esse certum a Codice sublatum illud esse, in qua etiam hypo- 
thesi, ex can. 6, § 4, « a veteri iure non est recedendum ». 

Sed ex adverso, si enunciata rationum momenta absque ullo discri- 
mine admittantur, liquet hane esse conclusionem ferendam, videlicet 
can. 2162 et seq. nullum locum habere in his regionibus ubi paroecia- 
rum provisio fit per concursum specialem. Nam, posita hac necessitate 
concursus subeundi, vel parochus transferendus concursu victor excedit, 
et tunc vi ipsius concursus regimen paroeciae ad quam adipiscitur, quin 
ulla opus sit facultate data per can. 2162; vel e contrario in concursu 
ab aliis candidatis superatur, et tunc, sine manifesta iniustitia adversus 
alios oppositores, nulli usui esse poterit eadem facultas: aliis verbis, 
ut habet Reiffenstuel (lib. I, tit. I], § XIX, n. 518) posita hac necessi- 
tate « dispositio legis de facili redderetur delusoria », ideoque conclu- 
dendum omnino esset a facultate can. 2162 excipi prorsus Ordinarios 
regionum ubi paroeciarum provincia fit per concursum specialem. 

Et quamvis huius extremae conclusionis apparens aliqua ratio excogi- 
tari possit in hoc, quod Codex providet iuxta normam generalem, in qua, 
ad tramitem can. 459, § 1-3, nullus concursus in paroeciarum provisione 
praescribitur, non vero tenetur providere quoque iuxta normam specia- 
lem, exceptivam, § 4 eiusdem can. 459 contentam; attamen nemo non videt 
quam grave sit et odiosum adeo latam exceptionem, tacitam prorsus, verbis 
legis manifestae supponere. Immo contrarium, ex eo quod can. 459, § 4, 
lex expresse reservaverit formam concursus ubi viget, dum can. 2162 ss. 
de hac forma omnino silet, arguendum foret iuxta effatum: « lex ubi 
« voluit expressit, ubi non expressit non voluit ». - [dque fortius firmatur 

considerando, iuxta ipsa obiecta verba can. 459, § 4, formam concursus 
iam non haberi in Codice nisi ut exceptionem ad nutum S. Sedis ser- 
vandam; ibi: « haec forma retineatur, donec Sedes Apostolica aliud decre- 
« verit », quae verba, ut adnotatum est in Lisbonen. et aliarum, Provis. 
paroeciar. 13 aprilis 1918, perspicue edicunt « permitti interim bonum, in 
« expectatione melioris, ad quod contenditur » (Acta Ap. Sedis, XI, 237) ; 
videtur igitur incongruum eidem formae exceptivae, tale tantumque 
momentum tribuere, ut impediat in plurimis locis ingressum novae 
legis quae explicite perhibetur data, ut consulatur bono animarum: 
cfr. verba can. 2162, ibi: « Si bonum animarum postulet », ete. 

Concludendum itaque potius videtur, hac facultate can. 2162 inchoari, 
in casu peculiari translationis parochorum, correctionem antiqui Iuris, 
seu rectius, correctionem I[uris post-tridentini, per reditum ad ius com- 
mune antiquum, consignatum in caus. VII, quaest. I, cap. 37 et 39; 
quae correctio non solum facile supponitur, sed etiam « censetur favo- 
« rabilis ac proinde extendenda » ut pluribus ostendit Reiffenst., |. c., 
n. 508 ss., ibi: « Non est mirum, quod lex posterior [in casu: Codex] 
« quae corrigit aliud [us correctivum [in casu: ius post-tridentinum de 
« concursu speciali] et nos reducit ad terminos antiquae legis [in casu: 
«ad ius Decreti Gratiani], censeatur favorabilis, et idcirco extendenda ». 
Ceterum praestat adnotare hanc correctionem iam inchoatam explicite 
fuisse per decretum Maaxima Cura, S. C. Consist., diei 20 aug. 1910, 
can. 26, § 1, in casu translationis parochi amoti ad aliam paroeciam, 
quod praescriptum etiam Codex recipit can. 2154, § 1: « Amoto parocho 
« Ordinarius .... consulat, sive translatione ad aliam paroeciam, vel assi- 
« gnatione alius officii », etc. 

Nec ceteroquin, in casu can. 2162, cessare videntur eae utilitates 
propter quas prudentissime cautum est ut idoneitas candidati probetur 
potissimum et definite quoad paroeciam illi committendam: quin immo 
in casu explicite supponitur parochum transferendum qui iam « utiliter 
« paroeciam [a qua] regil », hoc ipso sese probasse magis idoneum ad 
paroeciam ad quam regendam, ita ut « bonum animarum postulet » 
ut ad hance destinetur magis quam in illa relinquatur: quae maior uti- 
litas adeo evidens supponitur, ut parochus, suis commodis postposi- 
tis, quibus etiam invitus esse possit, in hac adipiscenda magis probet 
« suum Dei atque animarum amorem ». Nec satis: in sequenti can. 2163 
supponitur explicite paroeciam esse nonnumquam ordinis inferioris, ita 
ut etiam invitus omnino parochus amovibilis transferri possit, « si pa- 
«roecia ad quam non sit ordinis nimio inferioris ». Iamvero (etiam 
omisso quod, in casu translationis parochi inviti, inepte prorsus sta- 


; 


S. Congregatio Concilit 321 


tueretur necessitas concursus vel etiam examinis subeundi, tamquam 
conditio eiusdem paroeciae adipiscendae, quum nihil facilius sit quam 
reprobationem ferre in concursu aut examine) luculenter ostendunt 
hae legis datae conditiones, idoneitatem transferendi quoad determina- 
tam paroeciam ad quam, in casu in comperto adeo esse ut nihil supra 
hane certitudinem per concursum aut etiam per examen addi possit. 

Examinis autem ratio non est profecto maior quam ratio concursus, 
ut aperto eruitur ex can. 459, § 3, n. 3: nam examen transferendi non- 
nisi ad huius idoneitatem Episcopo manifestandam requireretur, de qua 
idoneitate in casu Episcopus certissimus supponitur: iamvero « eum 
« qui certus est certiorari ulterius non oportere » omnia iura clamant. 


Reso.utio. - Proposito in plenario S. C. Concilii conventu diei 
21 iunii 1919 suprascripto dubio, nimirum: An requiratur concursus vel 
saltem examen in parochorum translatione de qua in can. 2162 et seq. 
Codicis Iuris Canonici: 

Emi Patres respondendum censuere: Negative ad utrumque. 

In audientia autem insequenti die infrascripto Secretario concessa, 
SSmus D. N. Benedictus Divina Providentia PP. XV, datam resolutionem 
approbare et confirmare dignatus est. 


I. Mort, Secretarius. 


SACRA CONGREGATIO DE RELIGIOSIS 


CIRCA DECRETUM « INTER RELIQUAS », DE RELIGIOSIS SERVITIO MILITARI 
ADSTRICTIS, 


Cum in Codice Iuris Canonici nihil! habeatur circa ea quae conti- 
nentur in Decreto de Religiosis servitio militari adstrictis, a S. Con- 
gregatione de Religiosis, sub die 1* ianuarii 1911 dato, dubium non- 
nullis exortum est utrum adhue praedictum Decretum vigeat post 
Codicis promulgationem. 

Haec autem S. Congregatio, attenta negotii gravitate, animadver- 
tendum censet in Codice Iuris Canonici nullam haberi potuisse ratio- 


Acta, vol. XI, n. 9. — 1-8-919. 22 

nem praefati Decreti Inter reliquas, nec eiusdem praescripta Canonibus 
inserta fuisse, cum idem Decretum, natura sua, ad circumstantias tem- 
porum et locorum habeat relationem, nec generalis legis ecclesiasticae 
rationem induere possit. Etenim iuxta can. 614: « Religiosi, etiam laici 
« ac novitii, fruuntur privilegiis clericorum de quibus in can. 119-123 »; 
quae inter canon 121 absolute edicit: « Clerici omnes a servitio mili- 
tari ... immunes sunt ». 

Cum autem causae ob quas datum fuerit Decretum Inter reliquas, 
difficultate temporum perseverent, et viri religiosi, etiam professi, ad 
servitium militare, pluribus in regionibus, cogantur, nullo habito respe- 
ctu ad eorum statum, quo Dei servitio iam fuerint mancipati, conse- 
quens est praescripta eiusdem Decreti in suo robore esse servanda. 

Propositis igitur dubiis: 

1) utrum Decretum Inter reliquas S. Congregationis Religiosorum, 
diei 1% ianuarii 1911, de Religiosis servitio militari adstrictis adhuc 
vigeat ; 

et quatenus affirmative: 

2) utrum Novitii servitio militari adstricti, absoluto Novitiatu, vota 
religiosa temporanea emittere debeant ad triennium iuxta modum in 
can. 574 expressum; 

haec Sacra Congregatio, re mature perpensa, respondendum censuit 
prout respondet: 

ad primum affirmative ; 

ad secundum negative ; et vota temporanea emitiantur valitura usque 
ad servitium militare. 

Quapropter statuit S. Congregatio, ut: 

1) vota praedicta cessent eo die quo Religiosus militiae effective 
adscriptus et disciplinae militari subiectus evadit, vel inhabilis ad mili- 
tiam absolute et in perpetuum declaratur; 

2) perdurante militari servitio, alumnus, quamvis votis religiosis 
non sit ligatus, tamen membrum religionis esse perseverat, sub aucto- 
ritate suorum Superiorum, qui de eo curam habere debent forma prae- 
scripta in Decreto Inter reliquas, nn. IV et V. Attamen, ad normam 
can. 637, alumnus potest libere religionem deserere, praemonitis Supe- 
rioribus per declarationem in scriptis vel coram testibus, quae decla- 
ratio caute in Archivo Ordinis vel Instituti servetur; Religio pariter 
potest eum, ob iustas et rationabiles causas, dimissum declarare; 

3) ad praecavendam autem dubitationem omnem circa professiones, 
quae forte post promulgationem Codicis bona fide emissae sunt contra 
praescriptum Decreti Inter reliquas, S. Congregatio facultates tribuit 

Superioribus eas sanandi, dummodo accedat consensus Religiosi, in scri- 
ptis declarandus ac in Archivis servandus. 

Facta autem de his relatione SSmo D. N. Benedicto Pp. XV in 
audientia diei 15 iulii 1919 ab infrascripto Card. Praefecto, Sanctitas 
Sua praedicta omnia approbavit et publici iuris fieri mandavit. 

Datum Romae, die et anno praedictis. 


R. Carp. Scapine.ul, Praefectus. 


L. 48 S. 
Maurus M. Serafini, Ab. O. S. B., Secretarius. 


II 
DUBIUM 


CIRCA RITUS IN PROFESSIONE MONIALIUM SERVANDOS 


« An resolutiones S. C. EE. et RR., sub die 18 iulii 1902 ad I, et 
« 15 ianuarii 1903 ad I et II, circa modum servandum in emittenda sim- 
« plici et sollemni Monialium professione post editum Decretum Perpensis 
« diei 2 maii 1902, vigeat post inductam a Codice Iuris Canonici profes- 
« sionem votorum temporaneorum, quae votis sollemnibus praemitti 
« debeat? ». 

S. Congregatio, omnibus mature perpensis, respondendum censuit: 

Negative, et ad mentem. « Mens est ut professioni sollemni reserventur 
« ritus illi omnes et caeremoniae quae ad perpetuitatem status referun- 
« tur; ad professionem vero temporaneam sufficit ut, ad normam cano- 
« nis 577, § [, n. 6, a legitimo Superiore secundum Constitutiones per se 
« vel per alium recipiatur ». 

Datum ex Secretaria S. Congregationis de Religiosis, die 10 iulii 1919. 


L. S. 


Maurus M. Serafini, Ab. O. S. B., Secretarius. 

SACRA CONGREGATIO DE PROPAGANDA FIDE 


DESIGNATIO ORDINARII PRO APPELLATIONE IUXTA CAN. 1594, § 2 


Tuxta can. 1594, § 2 Codicis Iuris Canonici pro appellatione: 


Rmus Archiepiscopus Madraspolitanus designavit Ordinarium Vi- 
zagapatamensem. 


Quam designationem Ssmhus D.N. Benedictus Pp. XV, die 14 iulii 1919, 
adprobare dignatus est. 


SACRA CONGREGATIO RITUUM 


I 
AURELIANEN. 


DECRETUM CANONIZATIONIS BEATAE IOANNAE DE ARC VIRGINIS, PUELLAE AURE- 
LIANENSIS NUNCUPATAE. 


SUPER DUBIO 


An, stante duorum miraculorum approbatione, post indultam eidem 
Beatae ab Apostolica Sede venerationem, tuto procedi possit ad solemnem 
ipsius Canonizationem ? 


Caelesti rerum dispensatione equidem evenisse apparet, ut asper- 
rimis hisce temporibus, quibus catholica Ecclesia acerrimo undique 
bello divexatur et haec sancta Petri Sedes tot variis oppugnatur modis, 
causa Canonizationis Beatae Ioannae de Are supremum suum, mira 
successus prosperitate, assequeretur fastigium. 

Nam cuncta, quae in eadem electissima causa gesta huc usque 
fuisse ob oculos ponit et ex ordine singillatim describit authentica acto- 
rum omnium recensio, qui animo reputaverit complexusque cogitatione 
fuerit, huic sane, necessaria quadam factorum connexione, fel. rec. Cal- 
listus Papa II[ sponte se sistit, eique cunctisque, qui corruptae prae- 

iudicataeque opinionis plane sint expertes, invictum veritatis iustitiaeque 
assertorem idem magnifice se probat Romanus Pontifex eximiumque 
vindicem. 

Pro cupidine namque, qua constanter eo feruntur perpetui catho- 
lici nominis hostes, ut, quamlibet, vel minimam, sibi excidere occasio- 
nem non patiantur, quin suspicionem et invidiam Ecclesiae Christi 
parent, Aurelianensis Puellae etiam abuti connisi sunt historia, inde sat 
firmum ducere se posse argumentum autumantes, quod scilicet homines 
nequam, qui in teterrima innocentissimae Verginis patranda nece prae- 
cipuam habuerant partem, ecclesiasticae addicti erant militiae. 

Sed contra, quod sperabatur cessurum fore in manifestum Aposto- 
licae Sedis dedecus, ad eiusdem ostendendam magis magisque ponen- 
dam in aperto divinam institutionem mirifice inserviit. Scitum quippe 
est, in eo tam iniquo tamque nefario insonti Adolescentulae illato sup- 
plicio, quidquid minor peccaverit Ecclesiae pastor aliique peccaverint 
sacro mancipati ministerio, id omne plene cumulateque correctum emen- 
datumque fuisse a supremo universalis Ecclesiae Pastore; utque exspe- 
ctandum et opus profecto erat, tanta prudentia tantaque sapientia adeo 
grave susceptum, gestum expeditumque fuisse negotium, ut ostende- 
runt postea apertumque fecerunt mirabiles, qui consecuti sunt, eventus. 

Nedum enim apostolica Summi Pontificis Callisti III auctoritate 
omnino est rescissa penitusque abstersa, quae, per summum scelus, 
nobilissimae Darciensi Virgini inusta fuerat infamia, verum et, quodque 
longe maius praeclariusque, ut res ipsa docet, extat atque eminet, eius- 
dem Aurelianensis Puellae, aetate hac nostra, agitari coepit Beatifica- 
tionis causa, eaque, temporis spatio vicennio minori, fauste feliciterque 
ad exitum perducta, inita quoque est causa Canonizationis, quae pro- 
spere non minus quam expedite sic pariter processit, ut, vix expleto 
decennio, optatam contigerit metam. 

Ad integram siquidem perficiendam actorum seriem, prouti eamdem 
deposcit flagitatque constitutus iudicialis ordo, illud tantum supererat 
inquirendum : An, stante duorum miraculorum approbatione, post indul- 
tam Beatae Ioannae de Arc ab Apostolica Sede venerationem, tuto pro- 
cedi possit ad solemnem ipsius Canonizationem ? Quocirca per Reveren- 
dissimum Cardinalem [anuarium Granito Pignatelli di Belmonte. causae 
Relatorem, praefato proposito Dubio in generalibus sacri huius Ordinis 
comitiis, quae, die decima septima mensis iunii huius vertentis anni, 
coram -Sanctissimo Domino nostro Benedicto Papa XV celebrata sunt, 
omnes qui convenerant, tum Reverendissimi Cardinales tum Patres 
Consultores, tuto procedi posse uno ore respondendum censuerunt. Ve- 

rumtamen, tam grave iudicium suprema claudere sententia Sua distulit 
Sanctissimus Dominus noster, ut interim, effusis precibus, in tanta re 
definienda maiora sibi a Patre luminum auxilia compararet. Quumque 
mentem suam postmodum aperire statuisset, hodiernam designavit diem 
Dominicam IV post Pentecosten; idcirco salutari Hostia ferventissime 
perlitata, ad Vaticanas Aedes acciri iussit Reverendissimos Cardinales 
Antenium Vico, Episcopum Portuensem et S. Rufinae, sacrae rituum 
Congregationi Praefectum, et lanuarium Granito Pignatelli di Belmonte, 
Episcopum Albanensem causaeque Relatorem, una cum R. P. Angelo 
Mariani, Fidei Promotore generali, meque insimul infrascripto Secre- 
tario, eisque adstantibus, solemniter edixit: Tuto procedi posse ad solem- 
nem Beatae Ioannae de Arc Canonizationem. 

Hoc autem Decretum publici iuris fieri, et in acta sacrorum rituum 
Congregationis referri, nec non litteras apostolicas sub Plumbo de Cano- 
nizationis solemnibus, ubi primum licuerit, in Basilica Vaticana cele- 
brandis expediri mandavit, pridie nonas iulias anno McMxIx. 


68 A. Carp. Vico, Ep. Portuen. et S. Rufinae, 
S. R. 0. Praefectus. 
L. #8 S. 


Alexander Verde, Secretarius. 


Il 
PARISIEN. 


DECRETUM BBATIFICATIONIS ET CANONIZATIONIS VEN. SERVAE DEI LUDOVICAF 
DE MARILLAC VIDUAE LE GRAS, CONFUNDATRICIS SOCIETATIS PUELLARUM 
CARITATIS, 


SUPER DUBIO 


An, stante approbatione virtutum et trium miraculorum, tuto pro- 
cedi possit ad solemnem praefatae venerabilis Servae Dei Beatifica- 
tionem ? 


Venerabilis Dei Famula Ludovica de Marillac, vidua Le Gras, ex 
quo virum nacta fuit sanctitate celeberrimum, cui nomen Vincentius a 
Paulo, eumque sibi delegit in conscientiae moderatorem atque iudicem, 
unum inter et aliam tanta brevi exorta est seque indesinenter explicuit 

animorum coniunctio, ut ei, quem magistrum atque ducem, non sine 
provido sapientique Dei consilio, constituerat sibi, perpetuo adhaeserit 
eiusque nutu duci regique voluerit venerabilis Ludovica per triginta et 
octo continenter annos, quod nempe eiusdem reliquum vitae fuit. Septua- 
genaria namque minor illa decessit, anno videlicet supra millesimum 
sexcentesimo sexagesimo, medio mense martio, inter vivos adhuc, modico 
licet temporis intervallo, agente et operante sancto Vincentio. Hic sane, 
octogenario maior, suaque orbatus operum consorte et socia laborum, 
alacriter tamen uberrimam pergebat metiri caritatis segetem, donec 
dierum et meritorum plenus, ipse pariter hanc mortalem posuit vitam 
eamque cum caelesti patria commutavit, eodem recurrente anno, mense 
septembri, die vero mensis septima ac vigesima. 

Interim, quod minime est praetereundum, peculiari immo sedu- 
laque est notatione dignum, per illos sex circiter menses, quibus san- 
ctus Vincentius praeclarae suae discipulae superstes exstiterat vitaeque 
spiritualis filiae, de eadem, ut pronum profecto erat maximeque pro- 
clive est intelligere, passim loquebatur, cum novae Societatis, cuius 
ambo fuerant institutores, praesertim Alumnis, quarum spirituali pro- 
spiciens bono, ipsis sub aspectum ponere satagebat defunctae Matris, 
prouti Sanctorum est, exercitas virtutes. Nihilominus, ut acri erat instru- 
ctus sanctus vir probatissimoque iudicio, apposite eas cauteque admo- 
nendas sibi religioni duxit, quanta de Famulae Dei Ludovicae sancti- 
tate foret hominum opinio, nullam tamen erga ipsam publici et eccle- 
siastici cultus exhiberi posse significationem. Uti par erat, Patris monitis 
Ecclesiaeque legibus plane obsequentes usque sese praebuerunt a Cari- 
tatae Puellae; cumque benemeritissimam suam Parentem publice vene- 
rari se posse, uti Beatos decet, sibi in animum induxerunt, eum in 
finem, hance supplices adiverunt Apostolicam Sedem, a qua, cunctis ser- 
vatis, quae e vetustissimo ipsius Sedis Apostolicae more institutoque 
Romanorum Pontificum rite servanda erant, iam, quod proposuerant 
sibi, se esse assecutas iure meritoque laetantur. 

Verumtamen quum pro indole probationum, quibus haec fulciebatur 
causa, duplicari necesse fuerit miraculorum numerum, ut quod humano 
deerat, divino compensaretur iudicio; quumque de tribus tantum mira- 
culis constare non ita pridem fuerit pronuntiatum, hoc unum, quod 
supererat, obstaculum e medio auferre est dignatus Sanctissimus Domi- 
nus noster Benedictus Papa XV. Exempla quippe Decessorum suorum 
sequutus, qui eadem usi sunt indulgentia in causis religiosorum Ordinum 
seu Familiarum conditorum, dispensationem a quarto miraculo fuit 

Nec novus parvi faciendus insignis honoris titulus, de quo in apo- 
stolico, quod hac eadem faustissima die promulgatur, Decreto con- 
spicua non minus quam diserta mentio occurrit; quandoquidem qua- 
tuor a Caritate Puellae, e legiferae Matris disciplina profectae eiusque 
spiritu eruditae, tamquam verae Christi martyres agnoscuntur et cele- 
brantur. Quod sane intrinseco accedens praeclaro causae merito, causae 
ipsius dignitatem atque praestantiam illustrat et commendat; reique 
illud etiam argumento est, quod in generalibus sacrae huius Congre- 
gationis comitiis, quae, die decima septima nuper elapsi mensis iunii, 
coram Sanctissimo Domino nostro habita sunt, proposito per Reveren- 
dissimum Cardinalem Vincentium Vannutelli, causae Relatorem, Dubio: 
An, stante approbatione virtutum et trium miraculorum, tuto procedi 
possit ad solemnem venerabilis Servae Dei Ludovicae de Marillac Bea- 
tificationem? cuncti, qui aderant, quum Reverendissimi Cardinales tum 
Patres Consultores, latis suffragiis, tuto procedi posse affirmaverint. 
Attamen de unanimi hac suffragatione apostolicum denunciare iudi- 
cium distulit Beatissimus Pater, enixius interea postulaturus a Domino, 
ut sibi in gravissimo decernendo negotio propitius adesset. Tandem 
hodiernam elegit diem Dominicam IV post Pentecosten; eaque idcirco 
adveniente, quum prius rei sacrae devotissime fuisset operatus, ad 
Vaticanas Aedes advocari voluit Reverendissimos Cardinales Antonium 
Vico, Episcopum Portuensem et S. Rufinae, sacrae rituum Congrega. 
tioni Praefectum, et Vincentium Vannutelli, Episcopum Ostiensem et 
Praenestinum, Sacri Collegii Decanum causaeque Relatorem, una cum 
R. P. Angelo Mariani, Fidei Promotore generali, meque insimul infra- 
scripto Secretario, eisdemque adstantibus, rite decrevit: Tuto procedi 
posse ad solemnem venerabilis Ancillae Dei Ludovicae de Marillac Bea- 
tificationem. 

Eiusmodi autem Decretum in vulgus edi, in acta sacrae rituum 
Congregationis referri litterasque apostolicas in forma Brevis de Bea- 
tificationis solemnibus, ubi primum licuerit, in Basilica Vaticana cele 
brandis expediri iussit, pridie nonas julias anno McMxIx. 


6H A. Carp. Vico, Ep. Portuen. et S. Rufinae, 
S. R. C. Praefectus. 


L. S. 
Alexander Verde, Secretarius. 

{II 
CAMARACEN. 


DECRETUM BEATIFICATIONIS SEU DECLARATIONIS MARTYRII VEN. SERVARUM DEI 
MARIAE MAGDALENAE FONTAINE ET TRIUM SOCIARUM EIUS, EX INSTITUTO 
PUELLARUM CARITATIS 8S. VINCENTII A PAULO, NECNON MARIAE CLOTILDIS 
ANGELAE A 8S. FRANCISCO BORGIA ET DECEM SOCIARUM EIUS, EX ORDINE 
MONIALIUM URSULINARUM DE VALENCIENNES, 


Surer Dusto 


An constet de martyrio et causa martyrii, signis seu miraculis in 
casu, et ad effectum, de quo agitur ? 


In hac vita, quae est hominis militia super terram, .iis praecipue, 
qui ordines et signa sua deserere non erubescunt, quique, postquam 
a vero Fidei obsequio desciscere haec praesertim coepit aetas omnique 
circumferri vento doctrinae, tanto excreverunt numero, magno specta- 
culo sunt quindecim Deo sacrae Virgines. 

Quarum priores quatuor ad Societatem pertinent Puellarum a Cari- 
tate; sorores nimirum Maria Magdalena Fontaine, Maria Francisca Lanel, 
Teresia Fantou et Joanna Gérard; undecim vero reliquae ex Ordine sunt 
monialium Ursulinarum, eaeque nomen habent: Maria Clotildes a S. Fran- 
cisco Borgia, Maria Scholastica a S. Iacobo, Anna Iosephina, Maria 
Ursula a S. Bernardino, Maria Aloisia a S. Francisco Assisiensi, Maria 
Laurentina a S. Stanislao, Maria Augustina a S. Corde Iesu, Maria 
Natalia a S. Aloisio, Anna Maria, Maria Francisca et Maria Cordula a 
S. Dominico. Iniquo namque iudicio damnalae, extremo cunctae imma- 
nique sublatae fuerunt supplicio, gallica furente perturbatioue, anno 
videlicet millesimo septuagesimo nonagesimo quarto. 

Equidem, ob multiplex ac varium ingenium, quod ista tam celebris 
prae se tulit tamque tristi celebritate insignis publicarum rerum con- 
versio, quae, octavodecimo exeunte saeculo, per Galliam facta est fini- 
timasque regiones, arduum sane videri poterit negotium, tot inter homi- 
num millia, quae, horrifica ea tempestate, securi ferienda carnifici tradita 
fuisse constat, veros agnoscere Christi martyres atque revereri. Eapropter, 
ad quindecim quod attinet praefatas venerabiles Dei Famulas, ne dubita- 
tionibus et ambiguitatibus facilis pateret aditus, interfuit plurimi, quid 
revera sit, in quod cadere queat christiani martyrii causa, statuere in 
primis certoque firmare, magistro atque duce Angelico Doctore. 

Hic sane, quum hoc expendendum proposuisset sibi; scilicet: Utrum 
sola Fides sit causa Martyrii? laudabili ac sueta adhibita sua disce- 
ptandi methodo, quid de re sentiendum esset, hisce significavit verbis: 
« Respondeo dicendum, quod..... martyres dicuntur quasi testes; quia 
« scilicet corporalibus suis passionibus usque ad mortem testimonium 
« perhibent veritati, non cuicumque, sed veritati, quae secundum pie- 
« tatem est, quae per Christum nobis innotuit; unde et martyres Christi 
« dicuntur quasi testes ipsius. Huiusmodi autem est veritas fidei. Et ideo 
« cuiuslibet martyrii causa est fidei veritas. Sed ad fidei veritatem non 
« solum pertinet ipsa credulitas cordis, sed etiam exterior protestatio. 
« Quae quidem fit non solum per verba, quibus aliquis confitetur fidem, 
« sed etiam per facta, quibus aliquis fidem se habere ostendit, secundum 
« illud Iacob., II, 18: Ego ostendam tibi ex operibus fidem meam. Unde 
«et de quibusdam dicitur, ad Tit., I, 16: Confitentur se nosse Deum, 
« factis autem negant. Et ideo omnium virtutum opera, secundum quod 
«referuntur in Deum, sunt quaedam protestationes fidei, per quam 
« nobis innotescit quod Deus huiusmodi opera a nobis requirit, et nos 
«pro eis remunerat. Et secundum hoc possunt esse causa martyrii » 
(2* 2, quaest. CXXIV, art. 5). 

Quibus praeiactis firmiterque constitutis, idem sic est prosecutus 
Doctor Angelicus: « Ad primum ergo dicendum quod Christianus dicitur 
« qui Christi est. Dicitur autem aliquis esse Christi non solum ex eo 
« quod habet fidem Christi, sed etiam ex eo quod Spiritu Christi ad 
«opera virtuosa precedit, secundum illud ad Rom., VIII, 9: Si quis 
« Spiritum Christi non habet, hic non est eius; et etiam ex hoc quod, ad 
« imitationem Christi, peccatis moritur, secundum illud ad Galat., V, 24: 
« Qui Christi sunt carnem suam crucifiwerunt cum vitiis et concupiscentiis. 
« Et ideo ut christianus patitur non solum qui patitur pro fidei confes- 
« sione, quae fit per verba, sed etiam quicumque patitur pro quocumque 
« bono opere faciendo, vel pro quocumque peccato vitando, propter Chri- 
« stum; quia bonum hoc pertinet ad fidei protestationem » (loc. cit.). 

Hane ab Angelico Doctore adeo claram et perspicuam, ut eius est 
mos, traditam doctrinam ad utramque, de qua agitur, Causam transferre 
postmodum et aptare non difficile profecto fuit. Idque ut fieret, neque 
oportuit iis nominatim inniti tamquam martyrii causis, quibus prudentem 
cautumque virum tuto omnino secureque confidere haud posse appa- 
rebat; quandoquidem, eisdem etiam posthabitis, e cunctis aliis, quae, 
eodem spectantia, prostant in actis, una cum peculiaribus rerum, locorum 
ac personarum circumstantiis inspectis pensitatisque, prouti utrumque 
se reapse habuit factum, sat elementorum colligere et sumere licuit, 

quorum ope facta est potestas necessariam adipiscendi requisitae sive 
ex parte tyranni, seu persecutorum, sive ex parte venerabilium Ancil- 
larum Dei, causae martyrii demonstrationem; eiusmodi nempe causae, 
quae, iuxta sancti Thomae Aquinatis doctrinam, apta atque idonea aesti- 
mari queat in casu et ad effectum, de quo agitur. 

Ita, quae, abhine quinquennium, instituta fuerat, quadruplicem post 
habitam disceptationem, progredi absolvique potuit quaestio. Anteprae- 
paratoriae siquidem Congregationi una et altera praeparatoria successit 
Congregatio; die vero decimaseptima proxime superioris mensis iunii, 
coram Sanctissimo Domino nostro Benedicto Papa XV coacta fuit Con- 
gregatio generalis, in qua a Reverendissimo Cardinali Vincentio Vannu- 
telli, causae Relatore, sequens ad discutiendum propositum est Dubium: 
An constet de martyrio et causa martyrii, signis seu miraculis in casu 
et ad effectum, de quo agitur? Reverendissimi Cardinales et Patres Con- 
sultores sua quisque ex ordine suffragia tulerunt, quibus tamen omni- 
bus laeto studiosoque animo exceptis, Sanctissimus Dominus noster a 
supremo Suo ferendo iudicio supersedendum de more duxit, gravi- 
terque perpendens, quanti res ponderis esset, spatium sibi sumpsit 
divinae opis implorandae. Quumque demum suam edicere sententiam 
decrevisset, hodiernam statuit diem Dominicam IV post Pentecosten; 
ideoque, sacris Mysteris devotissime celebratis, ad Vaticanas Aedes arces- 
siri voluit Reverendissimos Cardinales Antonium Vico, Episcopum Por- 
tuensem et S. Rufinae, sacrae rituum Congregationi Praefectum, et Vin- 
centium Vannutelli, Episcopum Ostiensem et Praenestinum, Sacri Collegii 
Decanum causaeque Relatorem, una cum R. P. Angelo Mariani, Fidei 
Promotore generali, meque insimul infrascripto Secretario, eisque adstan- 
tibus, solemniter pronuntiavit: Ita constare de martyrio et causa mar- 
tyrii venerabilium Famularum Dei Mariae Magdalenae Fontaine et trium 
Sociarum eius, nec non Mariae Clotildis Angelae a S. Francisco Borgia 
et decem Sociarum eius, ut procedi possit ad ulteriora, in casu et ad 
effectum, de quo agitur. 

Hoc Decretum evulgari et in acta sacrae rituum Congregationis 
inseri mandavit pridie nonas iulias anno McMxXIX. 


4 A. Carp. Vico, Ep. Portuen. et S. Rufinae, 
S. R. C. Praefectus. 


Alexander Verde, Secretarius. 


( 

ACTA TRIBUNALIUM 


SACRA POENITENTIARIA APOSTOLICA 


DUBIUM CIRCA POTESTATEM ADNECTENDI INDULGENTIAS ROSARIIS, CORONIS 
PRECATORIIS, ETC. 


R. P. D. Eduardus Ioseph Hanna, Sancti Francisci in California 
Archiepiscopus, nuper proposuit resolvendum sequens dubium, quod ita 
sonat: « An liceat Episcopis communicare presbyteris suae ditionis habi- 
« tualiter potestatem benedicendi rosaria, etc., de qua in canone 349, 
« §1,n. 1, cum applicatione indulgentiarum, observatis ritibus ab Eccle- 
« sia praescriptis ». 

Sacra Poenitentiaria Apostolica, re mature considerata, responden- 
dum censuit: Negative. 

Quam sententiam per infrascriptum Cardinalem Poenitentiarium 
Maiorem SSmo D. N. Benedicto Pp. XV in Audientia huius diei relatam, 
Sanctitas Sua adprobare dignata est eamque publici iuris fieri mandavit. 

Datum Romae, die 18 iulii 1919. 


O. Carp. Poenit. Maior. 


L. S. 


F. Borgongini Duca, Secretarius. 


| 

DIARIUM ROMANAE CURIAE 


SEGRETERIA DI STATO 


NOMINE 


Con biglietti della Segreteria di Stato il Santo Padre si é degnato di 


nominare: 

5 luglio 
» » 

6 » 

7 » 
19 » 


25 giugno 


21 marzo 


1919. L’ Eiho signor Cardinale Gennaro Granito Pignatelli di Bel- 


monte, Protettore dell’Ordine dei Minimi. 


L’ Emo signor Cardinale Oreste Giorgi, Protettore dell’ Isti- 


tuto delle Figlie della Santa Vergine. 


Il Rev. D. Federico Callori, swo cameriere segreto par- 


tecipante. 


Il Rev. D. Adriano Fortescue, della diocesi di Westminster, 


Consultore della S. Congregazione « pro Ecclesia 
Orientali ». 


L’Emo signor Cardinale Gennaro Granito Pignatelli di Bel- 


monte, Protettore déll’Istituto delle Suore Terzia- 
rie Cappuccine « de la Divina Pastora ». 


Con Brevi Apostolici il Santo Padre si é degnato di nominare: 


Assistente al Soglio Pontificio: 


1919. Mons. Giovanni Gallacher, vescovo di Goulburn. 


Protonotari apostolici ad instar participantium: 


1918. 
1919. 


» 


Mons. 
Mons. 
Mons. 
Mons. 


Mons. 
. Mons. 


Ladislao Leone Koglarski, della diocesi di Lublino. 
Eusebio Brzeziewicz, dell’archidiocesi di Varsavia. 
Michele De Andrea, dell’archid. di Buenos Aires. 
Emanuele Alvarado, dell’archidiocesi di Guadalajara. 


Prelatt Domestici di S. S.: 


Carlo A. Parent, della diocesi di London. 
Wladislao. Kepinski, d.ll’archidiocesi di Varsavia. 


| - 

5 aprile 1919. Mons. Guglielmo Ketcham, della diocesi di Oklahoma. 


» » » Mons. Giacomo N. Connolly, dell’archidiocesi di New York. 
22 > » Mons. Pietro J. Mac Keon, della diocesi di London. 

» » » Mons. Tommaso West, della medesima diocesi. 

23 » » Mons. Carlo E. Mae Gee, della medesima diocesi. 


3 maggio » Mons. Daniele Guglielmo Lynch, della diocesi di Duluth. 


21 giugno » Mons. Alessandro Bernabai, di Roma. 


30 > » Mons. Alfredo Lemée, della diocesi di Séez. 

> > » Mons. Arturo Stapylton Barnes, della dioc. di Northampton. 

a » » Mons. Andrea Killiam, della diocesi di Wilcannia-Forbes. 

6 luglio » Mons. Michele Cano, dell’archidiocesi di Guadalajara. 

14 > » Mons. Francesco Fazzari, della diocesi di Gerace. 

- » » Mons. Gaetano Audino, della medesima diocesi. 
ONORIFICENZE 


Con Brevi Apostolici il Santo Padre si 6 degnato di conferire le seguenti 
onorificenze : 


L’ Ordine della Milizia Aurata, detto dello Speron d’ oro: 
21 luglio 1919. Al sig. Luigi M. de Sousa Rebello Vahia, visconte di S. Gio- 
vanni da Pesqueira. 
La Commenda dell’ Ordine Piano: 


21 luglio 1919. Al sig. conte Stanislao Colacicchi, esente delle Guardie 


Nobili. 

» > » Al sig. marchese Alfonso Varano, esente delle Guardie 
Nobili. 

» > » Al sig. comm. Paolo Croci, cameriere di Spada e Cappa 
di numero. 


La Gran Croce dell’Ordine di S. Gregorio Magno, classe civile: 


25 giugno 1919. Al sig. dott. Ottone von Muhlberg, gid Ministro di Prussia 
presso la S. Sede. 


La Commenda con placca dell’Ordine di S. Gregorio Magno, classe civile: 


11 aprile 1919. Al sig. cav. Edoardo L. Hearn, commissario supremo in Eu- 
ropa dei Cavalieri di Colombo durante la guerra. 

La Commenda dell’Ordine di S. Gregorio Magno, classe civile: 


5 luglio 1919. Al sig. 


14 » » Al sig. 


» » » Al sig. 


» » Al sig. 


» » » Al sig. 


Giulio Billiet, dell’archidiocesi di Cambrai. 

dott. Guido Jockner, dell’archidiocesi di Monaco e 
Frisinga. 

barone Leone de Crouzas-Crétet, dell’archidiocesi 
di Parigi. 

Giuseppe Delom de Mezerac, della medesima archi- 
diocesi. 

Fénelon Gibon, della medesima archidiocesi. 


Il Cavalierato «ell’Ordine di S. Gregorio Magno, classe civile: 


21 giugno 1919. Al sig. 


3 luglio *» Al sig. 
8 » » Al sig. 


» > » Al sig. 
9 » » Al sig. 


» » » Al sig. 


» » » Al sig. 
12 » » Al sig. 
31 » » Al sig. 


dott. Pietro Antonio Giovanni M. Spaapen, della 
diocesi di Harlem. 

dott. Giuseppe Fouchet, della diocesi di Arras. 

avv. Pietro Vasquez Cisneros, dell’archidiocesi di 
Guadalajara. 

avv. Michele Palomar y Vizcarra, della medesima 
archidiocesi. 

avv. Giacomo A. Flaherty, Cavaliere supremo di 
Colombo. 

avv. Giuseppe C. Pelletier, capo della sezione legale 
dei Cavalieri di Colombo. 

dott. Guglielmo P. Larkin, membro del Supremo 
Consiglio dei Cavalieri di Colombo. 

Gustavo Savignoni, di Roma. 

conte Florimondo de Liedekerke de Pailhe, della 
diocesi di Liegi. 


Il Cavalierato dell’Ordine di S. Gregorio Magno, classe militare: 


25 luglio 1919. Al sig. 


Salvatore Ciprotti, tenente dei gendarmi pontifici. 


» > » Al sig. Vincenzo Crisanti, tenente dei gendarmi pontifici. 


La Gran Croce dell’Ordine di S. Silvestro Papa: 


1 luglio 1919. Al sig. Carlo Lemgruber Kropf, gia consigliere dell’Amba- 


sciata de] Brasile presso la S. Sede. 

MAGGIORDOMATO DI SUA SANTITA 


Con Biglietti di S. E. Rha Mons. Maggiordomo, il Santo Padre si é degnato 
di nominare: 


Camerieri Segreti soprannumerari di S. S.: 


25 giugno 1919. Mons. Lorenzo Giuseppe Dijkmans, della diocesi di Bois-le-Duc. 
26» » Mons. Luigi Martinelli, dell’archidiocesi di Lucca. 
3 luglio » Mons. Federico Salvati, della diocesi di Capaccio Vallo. 
> > » Mons. Giuseppe M* Reigadas y Antigua, della diocesi di 
Pinar del Rio. 
Mons. Guglielmo Gonzalez y Arocha, della medesima diocesi. 
Mons. Gerardo Ortega y Gonzalez, della medesima diocesi. 
Mons. Mariano Blaha, della diocesi di Scepusio. 
Mons. Giuseppe Botta, della diocesi di Biella. , 
Antonio Okolo-Kulak, della diocesi di Riga. 


Camerieri Segreti di Spada e Cappa Soprannumerari di S. S.: 


3 luglio 1919. Il sig. Riccardo Sella, dell’archidiocesi di Torino. 


Camerieri d’onore in abito paonazzo di S. S.: 


26 giugno 1919. Mons. Silvio Pierantozzi, della diocesi di Corneto e Civita- 
vecchia. 

21 luglio » Mons. Giuseppe Carinci, della diocesi di Veroli. 

~ > » Mons. Stefano Sciolli, della diocesi di Fossano. 


Camerieri d’onore di Spada e Cappa soprannumerari di S. S.: 


3 luglio 1919. Il sig. Lorenzo Dufour, dell’archidiocesi di Genova. 
» Il sig. Camillo Antonini, di Roma. 
» Il sig. Marchese Agostino Fernandez de Pefiaranda y de 
Angulo, della diocesi di Madrid. 
» Il sig. Alfredo Stagni (Alessandria d’Egitto). 


NECROLOGIO 


3 luglio 1919. Mons. Dionisio Avila, vescovo di La Paz (Bolivia). 

